
1. Consideraţii generale

 

 

 

Regiunea, ca realitate politică, administrativă, juridică, economică, geografică, adesea culturală şi istorică, trebuie examinată ţinând cont de structura fiecărui stat şi de dinamica evoluţiei instituţionale. 

Punctul de plecare l-a constituit definirea conceptului de regiune, lucru care a ridicat o serie de dificultăţi şi aceasta întrucât nu există încă o definiţie comună, "europeană" şi univocă a acestei noţiuni.

Analizând o hartă administrativă a Europei, constatăm că avem de-a face cu noţiuni distincte, precum: gewesten şi gemeenschappen în Belgia, amter în Danemarca, Länder în Germania, régions şi départements în Franţa, provincien în Olanda, distritos în Portugalia, communidades autonomas în Spania, nomoi în Grecia şi lista poate continua. 

Denis de Rougemont arăta că regiunea ideală este alcătuită dintr-un grup de municipalităţi, iar dimensiunea sa depinde de sfera şi natura problemelor ce trebuie soluţionate; municipalităţile şi regiunile sunt locuri ideale de aplicare a democraţiei.

Regiunile trebuie să se fondeze pe principiul subsidiarităţii, fără să ameninţe statele-naţiune şi fără ca identităţile lor regionale să dea naştere la neo-naţionalism. Astfel înţelese, regiunile vor fi capabile să ofere minorităţilor un spaţiu pentru autoexprimare.

 

O definiţie "europeană" a conceptului de regiune cere, însă, timp. Comisia Europeană a abordat statistic şi birocratic această dificultate, considerând "regiuni" acele zone aproximativ egale de pe harta Europei. 

Pentru a împărţi teritoriul continentului, acest organism s-a folosit mult timp de Nomenclatorul Unităţilor Statistice Teritoriale (NUTS), dar ceea ce a rezultat nu s-a potrivit deloc cu entităţile regionale existente.

O a doua abordare, mai pragmatică, defineşte regiunile luând în calcul structura reală a fiecărui stat. Statele federale (Germania, Austria, Belgia şi Elveţia) sunt alcătuite din regiuni inseparabil legate de structura statală. Statele regionalizate ca Spania şi Italia, deşi nu se bazează pe un model federal, au şi ele regiuni bine definite.

În privinţa ţărilor scandinave, ele au o structură regională diferită, alcătuită din unităţi supramunicipale. 

În sfârşit, Franţa, Grecia, Irlanda, Portugalia şi Marea Britanie sunt împărţite pe regiuni care variază în funcţie de preferinţa lor pentru un model sau altul.

 

 

2.Federalism şi regionalizare

 

Există tendinţa de a opune statul federal statului-naţiune, acesta din urmă fiind asimilat statului unitar. 

Federalismul ar fi, astfel, un mijloc de recunoaştere a particularităţilor regionale, fie că sunt de natură culturală, lingvistică sau de altă factură, întrucât le acordă o largă autonomie politică.

Or, federalismul şi regionalismul desemnează realităţi politice diferite. Statul federal derivă dintr-o uniune de state şi fiecare dintre aceste state constituie o entitate politică, care nu este în mod necesar omogenă, aşa cum ne arată exemplul Prusiei din Imperiul German şi din timpul Republicii de la Weimar şi exemplul statelor din cadrul S.U.A. şi al provinciilor canadiene.

Constituţia federală este cea care stabileşte competenţele şi locul entităţilor federate în instituţiile statului, asigurându-le, totodată, autonomia politică. În plus, istoria statelor federale arată că formarea lor a fost tot un mod de integrare naţională; aceste state sunt ele însele state-naţiuni, aşa cum reiese din exemplele Elveţiei, Statelor Unite sau Germaniei.

Federalismul şi regionalizarea sunt două tipuri de organizare instituţională, care pot intra în combinaţii diferite, în funcţie de tradiţia şi condiţiile particulare din fiecare ţară.

Este posibil ca într-un stat federal să existe regionalism instituţional. Naşterea unităţilor federate autonome este un fenomen care se regăseşte atât în Belgia, cât şi în alte ţări europene, autonomia de care dispun fiind necesară pentru exprimarea identităţii lor culturale, lingvistice, religioase sau a particularităţilor socio-economice (Spania, Elveţia).

În statul regional, ca şi în cel federal, regionalismul reflectă caracterul slab al integrării naţionale, iar regionalizarea politică poate duce la federalism, aşa cum s-a întâmplat în Belgia şi cum se poate întâmpla în Spania şi Italia.

În plan instituţional, regionalismul se diferenţiază net de federalism. Întâi de toate, regionalismul are un caracter asimetric, întrucât el rezultă din recunoaşterea anumitor particularităţi, în timp ce în statul federal, supuşii federaţiei sunt egali. Exemplele date arată că, acolo unde regionalizarea politică întâlneşte federalismul, apar dificultăţi, iar soluţiile nu pot fi decât hibride.

Pe de altă parte, statul federal se caracterizează, întâi de toate, prin faptul că atributele etatiste sunt împărţite între două nivele şi prin aceea că statele federate participă, printr-o formă sau alta, la exerciţiul competenţelor statale la scară federală. Regiunile politice, în schimb, nu sunt colectivităţi statale, nu au putere constituantă şi nu participă la exerciţiul competenţelor statale la scară federală.

 

3.Raporturile dintre stat şi regiuni

 

Relaţiile dintre stat şi regiuni sau raporturile dintre regiuni se pot reduce la trei tipuri esenţiale: cooperarea instituţională sau deliberativă, cooperarea contractuală şi integrarea.

Cooperarea instituţională recurge la anumite forme convenţionale, dar ea se distinge de cea contractuală prin faptul că stabileşte forme permanente de cooperare. Cooperarea instituţională este caracteristică sistemelor federale, fiind un aspect al "federalismului co-operativ". 

Într-o anumită măsură, ea corespunde uneia din "legile" federalismului, conform căreia statele membre participă la orientarea politică a statului federal, dar, sub un alt aspect, cooperarea subliniază tendinţa spre centralizare.

În Italia, situaţia este caracterizată de distincţia regiuni cu statut ordinar - regiuni cu statut special. Chiar dacă mai mult de 85% din bugetul regiunilor ordinare provine de la stat, regiunile cu statut special au competenţe mai întinse şi dispun de resurse proprii semnificative, care le permit o cooperare cu statul, pe o bază mult mai echilibrată.

În Italia problema regională este una triplă. Trebuie să facem distincţia între politici regionale, regiuni şi regionalism/federalism.

În ceea ce priveşte regiunea, principala problemă în perioada unificării a fost dacă să se introducă un sistem administrativ centralizat sau unul descentralizat.

În ceea ce priveşte regionalismul/federalismul ca şi curent de opinie capabil să influenţeze politica partidelor, la vremea “Risorgimento”-ului( Risorgimento reprezintă valul de mişcări naţionaliste de la începutul sec al 19 –lea) problema a fost cum să se reconcilieze şi să se integreze mai bine poporul şi cultura atât de numeroase şi de diferite. Astfel, ţara pare să fie divizată în trei blocuri interregionale: Nordul, Centrul şi Sudul.

În ceea ce priveşte politicile regionale şi dezvoltarea regională, la începutul secolului problema era cum să se realizeze distribuirea resurselor în favoarea regiunilor mai sărace şi mai slab dezvoltate ale Italiei, respectiv Sudul.

Descentralizarea administrativă a fost luată în considerare la sfârşitul celui de-al doilea război mondial. Unul din motivele acestei reconsiderări a fost părerea unanim împărtăşită că ascensiunea fascismului fusese facilitată de caracterul centralist al statului liberal italian şi că o împărţire mai echilibrată ar putea preveni revenirea la soluţia anterioară.

Climatul reformator a fost un alt motiv pentru descentralizare şi avea drept obiectiv reconstrucţia sistemului politic într-o nouă lume democratică şi nu remodelarea sa potrivit unor instituţii liberale anterioare perioadei fasciste.

În pofida acestor aspiraţii comune ale partidelor antifasciste, nu a existat o convergenţă în problema autonomiei regionale.

Rezultatul final a fost acela că în Constituţia italiană, elaborată în 1947 şi intrată în vigoare la 1 ianuarie 1948, regiunile au fost definite ca entităţi administrative deţinând puteri legislative limitate într-o serie de domenii, precum politic, asistenţă sanitară, planificarea urbană, turismul, lucrările publice, agricultura şi fondul forestier. 

Regionalizarea concepută de Constituţia Italiei din 1947 corespundea unui proiect politic, care îşi avea originea într-o teorie etatistă elaborată în sânul Partidului Popular, după primul Război Mondial şi reluată de democraţia creştină, după cel de-al doilea Război Mondial. În această concepţie, statul trebuia să se bazeze pe entităţi intermediare, regiunile devenind astfel o extensie naturală a autonomiilor locale şi un factor de pluralism împotriva autoritarismului şi centralismului.

Regiunilor le-a fost refuzată responsabilitatea legislativă “primară”, adică autoritatea de a legifera independent de stat, şi le-a fost atribuită doar responsabilitatea legislativă subsidiară – de a formula iniţiative legislative, fie complementare, fie în cadrul deja existent al legislaţiei naţionale. 

Constituţia stabilea 20 de regiuni, din care 5 urmau să se bucure de “autonomie specială”, iar celelalte 15 de “autonomie obişnuită”.

Statutele celor 5 regiuni speciale au fost adoptate în două etape. Prima etapă a cuprins 4 regiuni - Sicilia, Sardinia, Valle d’Aosta şi Trentino Alto Adige -, iar statutele au fost aprobate în 1948; în faza a doua, s-a discutat situaţia regiunii Friulli – Veneţia Giulia, Statutul fiind aprobat în 1963.

Regiunile “obişnuite” au trebuit să aştepte până în anii ’70 pentru un statut special. Nonetti afirma că “aceasta era o societate cu un număr restrâns de elite ale căror interese politice şi economice erau bine servite de luarea deciziilor de instituţii centralizate. Revendicările (de guvernare regională) au trebuit să aştepte până la evenimentele politice şi schimbările economice şi sociale din anii ’60”.

În ceea ce priveşte relaţia regiune – stat, principala limitare a autonomiei regionale o constituie puterea guvernului de a contesta constituţionalitatea unei legi regionale.

În iunie 1990 a fost votată o nouă Lege privind administraţia locală (Legea nr.142), care viza două obiective importante. Primul era reducerea clientelismului şi încurajarea responsabilităţii administraţiei locale faţă de propriii alegători, accesul la informaţie, crearea unui “defensore civico”(avocatul poporului), garant al imparţialităţii şi al bunei administrări.

Cel de-al doilea obiectiv era reglementarea relaţiilor directe dintre cele trei nivele de guvernare, central, regional şi local.

În 1997 a avut loc o mişcare pentru o mai mare descentralizare administrativă, fiind introduse de guvernul de centru-stânga două legi, Legea nr.59/15 martie 1997 şi Legea nr.127/15 mai 1997 (legile numite “Bossanini”). 

Aceste legi reprezentau, pe de o parte, continuarea curentului în direcţia conferirii unor funcţii şi responsabilităţi mai largi regiunilor, în contextul statului unitar, deja stabilit în 1990. 

Pe de altă parte, ele au introdus principii noi şi, potenţial, radicale. În plus, legile din 1997 păstrau aceeaşi ambiguitate, ca şi Legea nr.142/1990, în ce priveşte relaţiile dintre regiuni şi nivelurile inferioare de administraţie locală şi au fost, în consecinţă, supuse aceluiaşi tip de criteriu.

Imediat ce au fost introduse legile din 1997, dezbaterea a continuat în altă direcţie, concentrându-se mai degrabă asupra federalismului decât asupra descentralizării administrative. 

Prestaţia slabă a regiunilor sudice de până acum ridică îndoieli serioase în ce priveşte capacitatea lor de a uza de un grad crescut de autonomie politică, asociat cu un nivel mai scăzut al mijloacelor financiare, în vederea promovării dezvoltării. 

Pe de altă parte, au urmat deja atât de multe căi, încât îşi face tot mai mult loc un curent de opinie potrivit căruia Sudul, fie îşi va găsi salvarea în sine însuşi, fie nu şi-o va găsi deloc. 

În acest context, soluţia federală/regională este percepută de mulţi ca un nou început pentru ceea ce va constitui, fără îndoială, un proces lent şi dureros de constituire a instituţiilor şi de dezvoltare socio-economică.

În opoziţie, alţii subliniază necesitatea ca guvernarea centrală să recâştige iniţiativa şi să relanseze un plan complet de dezvoltare economică, respingând orice soluţie neo-liberală.

Guvernul de centru-stânga a făcut paşi timizi în ambele direcţii. El a urmat, într-un fel, direcţia creşterii gradului de flexibilitate al pieţei muncii, mergând până într-acolo încât să accepte de facto reintroducerea unor diferenţieri salariale între Nord şi Sud, ca un stimulent pentru firme să se mute şi să îşi deruleze activităţile în Sud.   

În acelaşi timp, guvernul nu pare potrivnic ideii de reinstituire a unei agenţii speciale pentru dezvoltarea regională care să fie responsabilă de regiunile din Sud.

O abordare lipsită de dogmatism, articulată şi multidimensională a acestei probleme încă mai poate avea ca rezultat cea mai bună cale, cu toate că există riscul politicilor contradictorii şi al absenţei unei direcţii ferme.

 

4. Referendum asupra federalismului

 

În ultimii ani, în Italia, s-au purtat numeroase discuţii cu privire la modificarea Titlului V, partea a doua, din Constituţie. 

La data de 26 septembrie 2000, Camera Deputaţilor, a votat modificarea titlului V, la primele dezbateri, cu 269 voturi pentru şi 11 voturi împotriva, dintr-un număr de 282 deputaţi prezenţi, 2 abţineri.


La 17 noiembrie 2000 Senatul a votat textul de modificare a Titlului V din Constituţie. Rezultatul a fost de 153 voturi pentru, 3 voturi contra şi 4 abţineri.


La 28 februarie 2001 legea de modificare a fost aprobată fără modificări în a doua sesiune de deliberări, din Camera Deputaţilor, cu 316 voturi pentru şi 12 voturi contra, din 334 prezenţi, 328 votanţi .

La 8 martie 2001 Senatul a aprobat, la ultima lectură, cu majoritate de voturi, dar fără a ajunge la 2/3 din componenţi, textul de lege care modifică Titlul V partea II din Constituţie. 

În text s-a cerut şi un referendum, prevăzut de art. 138 din Constituţie. Acest tip de referendum este diferit de cel prevăzut de art.75 din Constituţie, prin aceea că este convocat poporul nu pentru a respinge o lege, ci pentru a confirma, susţine o decizie parlamentară, care nu este încă lege.


Întrebarea din text este următorea :Aprobaţi textul de lege referitor la modificările din Titlul V partea a doua din Constituţie, aprobate de Parlament şi publicate în Gazeta Oficială, nr. 59, din 12 martie 2001? 

 

La 7 octombrie 2001, pe fundalul declanşării atacului american împotriva Afganistanului, italienii s-au prezentat la urne, pentru a vota, în cadrul referendumului, federalismul/ reforma prerogativelor statului şi regiunilor aprobată în legislatura anterioară. Referendumul a fost primul de acest gen în Italia şi a fost diferit de cele de până acum, deoarece s-a votat în favoarea şi nu împotriva unei legi. Italieni au aprobat reforma federalistă propusă de coaliţia Măslinul/ centru- stânga.


Fie că este vorba de începutul erei federaliste(teza Măslinului), fie că este numai un pas spre aceasta( teza unor unor guvernanţi din Casa Libertăţilor, coaliţia de centru- dreapta din care face parte partidul Forza Italia al premierului Berlusconi) sau este numai o butaforie inutilă(teza Ligii Nordului) un lucru este cert, prin referendumul din 7 octombrie 2001 se naşte o Italie diferită de cea proiectată de Constituţia din 1948.

 


Pentru prima dată în istoria Republicii, italienii au fost chemaţi să voteze reforma Constituţiei, în urma unui referendum popular.

O alegere importantă, ocazia de a decide pentru o republică mai puţin centralistă. 

O mare reformă federală, aprobată de Parlament la solicitarea Comunelor, Provinciilor, şi Regiunilor italiene. 

La 7 octombrie 2001 noile legi regionale în materia sănătăţii, organizării şcolilor vor garanta aceleaşi drepturi pentru toţi cetăţenii şi vor restabili echilibrul între toate regiunile aşa cum se întâmplă în toate ţările federale din lume.

Cu această lege, centrul-stânga a modificat trei articole din Constituţie Art.117, prin care se va da un plus de putere legislativă regiunilor, art.118, prin introducerea principiului subsidiarităţii, precum şi art.119 care prevede autonomia financiară.

În planul prerogativelor legislative, reforma răstoarnă filosofia constituţională precedentă. Dacă anterior erau enumerate domeniile în care regiunile aveau dreptul să legifereze, acum sunt stabilite competenţele statului italian lăsând restul pe seama guvernatorilor. 

Puterea centrală rămâne titular al politicii externe, îşi menţine prerogativele privind imigraţia, apărarea, legile electorale, ordinea publică, justiţia, asistenţa socială. 

Potrivit art. 119 localităţile, provinciile, oraşele metropolă şi regiunile au autonomie financiară de încasări şi cheltuieli. Cu alte cuvinte pot impune taxe. 

Intră în Constituţie şi subsidiaritatea pe baza căreia este atribuită o funcţie administrativă unui subiect juridic, de obicei Primăria, cea mai apropiată de cetăţean. 

În plus este favorizată iniţiativa autonomă a persoanelor în activităţi de interes general. 


Puterea centralizată a statului cedează unele prerogative în favoarea periferiei. Regiunile, comunităţile locale şi provinciile - al căror profit decizional sporise deja prin introducerea alegerii directe a preşedintelui şi primarilor - îşi văd crescută raza de acţiune legislativă şi fiscală, au pe viitor posibilitatea de a aproba proiecte speciale de autonomie, cuceresc un rol în Parlament, în cadrul Comisiei pentru probleme regionale.

Primul referendum constituţional, de după 1948, are ca miză o decizie politică importantă modificarea :Titlului V din partea a doua a Constituţiei.

O decizie foarte importantă, iar principalele motive pentrucare a fost considerată astfel sunt:

· Mai multă autonomie pentru regiuni, comune, comunităţi locale

· Mai multă putere legislativă pentru regiuni, statului rămânându-i exclusivitatea în materia 

afacerilor externe, afaceri interne, finanţe, justiţia, tezaurul

· Dinamism şi flexibilitate

· Şcoală şi sănătate. Statul va garanta tuturor calitatea serviciilor, iar regiunile vor putea face diferenţa, prin propria organizare

· Federalism şi solidaritate fiscală. Regiunile şi comunităţile locale vor beneficia de autonomie financiară, atât în ceea ce priveşte veniturile cât şi cheltuielile

· Mai aproape de cetăţeni

· Mai multă libertate în ceea ce priveşte implicarea femeilor în politică.

 

Alte elemente de noutate:

· Regiunile vor beneficia de o anumită recunoaştere în raporturile internaţionale,

· Noul text conţine o prevedere în materia fiscală, prin care sunt îndepărtate, substanţial, sistemul de control lăsând doar controlul Curţii Constituţionle, activat de stat sau de regiuni, cu privire la legile deja intrate în vigoare.

 


Referendumul a avut drept rezultat un da hotărât al italienilor. Reforma fiind aprobată cu 64% de voturi din cele exprimate de electoratul participant. Afluenţa a fost totuşi scăzută, circa 35% din numărul persoanelor cu drept de vot. 

Pentru coaliţia Măslinului, care a aprobat reforma în legislatura trecută şi care a făcut electoratului său recomandarea de a 

vota prin da, este vorba de o mică victorie şi chiar dacă nu o va recunoaşte niciodată, votul din 7 octombrie 2001 a fost o revanşă. 

Cel puţin aceasta a fost intenţia centrului - stânga atunci când s-a angajat să obţină ca cetăţenii italieni să se exprime privind reforma federalistă. 


Manifestul promovat ce face referire la federalism promovează o Italie unită, modernă, mai aproape de cetăţeni, un federalism ce uneşte.

Liderul Măslinului, Francesco Rutelli, spunea despre referendum:” un rezultat excelent al referendumului, o dovadă de seriozitate şi de maturitate. În ciuda gravei situaţii internaţioale şi a informării reduse, italienii au decis să valideze modificarea Constituţiei dorite de Măslin. Nici separare, nici centralism, ci un federalism echilibrat. Din această zi intenţia destructivă a lui Umberto Bossi nu îşi mai are nici o justificare”, a subliniat Rutelli. 

 Centrul- dreapta a făcut declaraţii cu picătura. Ministrul pentru afaceri regionale, Enrico La Loggia, a reafirmat intenţia guvernului de a modifica această reformă. “Rezultatul consultării nu schimbă lucrurile. Ne vom prezenta propunerile în vederea realizării unui federalism adevărat.

Sub ce formă? Aprobând cât mai curând proiectul descentralizării, prerogative depline regiunilor privind educaţia, sănătatea şi poliţia locală, a dorit Liga Nordului”.


Umberto Bossi, cel mai intransigent adversar al referendumului, care nu s-a prezentat la urne, spre deosebire de Silvio Berlusconi, nu a ascuns faptul că ar fi preferat din parte a majorităţii parlamentare o mai puternică angajare în campania electorală. “Aceasta şi pentru că, în prezent, opoziţia va avea un motiv în plus să spună că legea nu se schimbă şi totodată, este posibil să se manifeste unele disensiuni în cadrul majorităţii. Afluenţa scăzută la urne era previzibilă şi chiar premierul Berlusconi a anticipat-o, dar am dorit să mă înrolez în această campanie a referendumului pentru a explica italienilor că este vorba de o lege eronată. În următoarele zile ne vom pune de acord asupra calendarului şi a transformărilor ce trebuie operate pentru a avea o lege bună. Acum nu mai vreau să aud de motivaţii, va porni de urgenţă proiectul descentralizării”.

 

Proiectul ministrului Bossi conţinea iniţial cinci articole, patru pentru modificarea articolelor din Constituţie, iar al cincilea constituia o normă tranzitorie. 

După discuţiile purtate la finele tratativelor au rămas valabile doar primul punct şi rescrierea articolului 117, care face referire la puterea legislativă a regiunilor ăn materia sănătăţii, şcolilor şi ordinii publice. 

Convins cu greu, în vară de preşedintele Carlo Azeglio Ciampi să îngheţe descentralizarea până la referendum, ministrul pentru reforme nu mai acceptă nici o amânare. 

